
Dani Collins

Den kanadiske forfatteren visste allerede som tenåring at hun ville skrive kjærlighetsromaner. Hun giftet seg med ungdomskjæresten sin, fikk to barn og hadde diverse kontorjobber mens hun sendte inn talløse manus til forlag. Gjennombruddet kom da den første Harlequin-romanen hennes vant en pris. Nå jobber hun på sitt eget kontor og skriver kjærlighetshistorier.

«Du kommer til å dø der ute!» ropte prinsen fra motorbåten sin. «Jeg kommer ikke etter deg!»

Bra, tenkte Claudine Bergqvist, selv om havet var så kaldt at hun allerede hadde fått kramper. Vannet var mørkt og trakk i maxikjolen hun hadde på seg. Silken viklet seg rundt beina da hun forsøkte å sparke fra. Bølgene rullet og gjorde det vanskelig å trekke pusten uten å få munnen full av vann.

Hun holdt blikket festet på øya foran seg, men selv om hun var en dyktig svømmer, var den svarte landtungen med bare noen få blinkende lys fryktelig langt unna. Panikkens mothaker forsøkte å gripe tak i henne, mens fantasien løp løpsk. Hva annet enn den grusomme mannen som hadde lokket henne om bord i båten sin, lurte i det mørke dypet?

Hun hørte motoren starte og stoppet for å trå vannet, mens hun snudde seg for å se om han var på vei etter henne. Nei. Lysene vendte bort fra henne, og motorbåten etterlot seg et skummende, hvitt kjølvann. Hun kunne ikke se superyachten der hun hadde begynt kvelden. Hele denne kvelden hadde vært en rekke av stadig farligere situasjoner, uten at hun hadde sett det der og da.

Nå var det bare ham, prinsen, som var på vei tilbake til Stella Vista, den største øya i kjeden som utgjorde kongeriket Nazarine. Og hun, Claudine. Alene i havet.

Da hun snurret rundt i vannet, var den lille øya hun hadde sett for et øyeblikk siden, borte. Ikke få panikk. Der var den. Hun holdt blikket festet på den mens hun kjempet med å få av seg den lange kjolen.

Jeg klarer dette.

Hun hadde gjort mange ting som var vanskelige, blant annet å bli den svenske deltakeren i Miss Pangea-konkurransen til tross for at hun hadde bodd i USA de siste femten årene.

En gang hadde hun også vunnet en bronsemedalje i brystsvømming. Hun hadde vært elleve år, og det hadde vært en stafett. Hennes del hadde bare vært hundre meter, men laget hennes hadde kommet på pallen.

Mamma trenger meg i live, minnet hun seg selv på mens hun fortsatte å svømme. Men tanken på moren gjorde henne bare enda mer engstelig. Ann-Marie Bergqvist hadde ikke villet at Claudine skulle delta i denne missekonkurransen. Ikke noen missekonkurranse. De var gammeldagse og sjåvinistiske, mente hun.

Claudine var enig i at de var det, men hun hadde snublet inn i den første på grunn av en spøk mellom venner, og så fortsatte hun å vinne. Først hadde hun konkurrert om et stipend og noen trendy klær. Så bagasje og en ferie i Karibia. Hun hadde blitt smigret av den beskjedne berømmelsen og intervjuene med TV-personligheter, men da morens multippel sklerose-sykdom plutselig ble mer alvorlig, hadde Claudine solgt bilen og alt det andre hun hadde vunnet.

Det betydde at moren kunne ta fri fra jobben og bruke tiden på behandling, men sykdommen kunne ikke kureres, bare holdes i sjakk. Hver gang Claudine steg i gradene og vant en større konkurranse, fikk hun råd til å gi moren bedre pleie.

Den globale Miss Pangea-konkurransen var en av de mest lukrative. Den hadde brakt henne til Nazarine, nær ankelen på Italias støvelform, og hvis hun ble valgt ut til å være med i den sexy badedraktkalenderen deres, ville hun motta en svært sjenerøs kompensasjon. Hvis hun kom på forsiden, ville hun tjene enda mer. Faktisk var hun favoritt til å vinne hele konkurransen.

Hvis hun kom seg i land.

Var det derfor prinsen hadde valgt henne? Fordi sjansen var stor for at hun kom til å vinne?

Hun prøvde å la være å tenke på det. Hun var allerede sliten. Anstrengelsen ved å svømme var ikke problemet. Dette var ikke noe rolig basseng der hun kunne skjære gjennom vannet i full fart. Hun ble dyttet fra alle kanter, fikk bølger opp i nesen og svelget saltvann.

Hva om hun ikke overlevde? Hva om hun ikke kom med på fotograferingen i morgen? Hva om hun ikke vant noen premiepenger, og moren måtte la sykdommen gå sin gang?

Hva om hun druknet og aldri fikk se moren igjen?

Ikke tenk på det.

Skyv fra, spark, pust. Skyv fra, spark, pust.

*

«Inntrenger, Deres Majestet.» Prins Felipes vakt kom med et nettbrett til ham da Felipe satte seg ned for å spise en sen middag.

Francois.

Tankene hans gikk alltid til tvillingbroren når noe uforutsigbart og lite ønskelig skjedde. Kaldt hat truet med å oppsluke ham, men Felipe hadde for vane å skyve de dystre, unyttige følelsene til side. Han fokuserte på akkurat det som skjedde i øyeblikket.

«Hvor mange?» Han tok nettbrettet.

«Bare den ene, sir.» Vakten viste overvåkningsbildene i både nattsyn og infrarødt. En svømmer nærmet seg vestsiden av øya.

Sentinella, som lå lengst unna resten av øyene i Nazarine-arkipelet, hadde fått navnet sitt for hundrevis av år siden på grunn av forsvarshæren som hadde vært stasjonert der. De høye klippene gjorde det mulig å overvåke farvannet rundt, og mangelen på sandstrender gjorde det vanskelig å gå i land.

Alle farkoster som forsøkte å ta seg inn i lagunen, ble slengt rundt av strømmer som slo alle veier. Vel inne i den grunne bukten var det fullt av skarpe steiner som lurte under overflaten. Det førte til skipsforlis og kunne garantert knuse en kropp. Hvis man mot formodning kom seg i land, besto stranden av stein og grov sand.

I likhet med sin beboer var Sentinella formidabel og ugjestmild mot fremmede.

Felipe forsøkte å forstørre bildet, men det var for kornete til å gi mange ledetråder om svømmerens identitet. «Hvordan kom vedkommende hit? Er det et fartøy i nærheten?»

«Queens favorite holdt middag for deltakerne i missekonkurransen i kveld. Det var fullt av småbåter som fraktet folk frem og tilbake fra Stella Vista og tok avstikkere til de mindre øyene. En større hurtigbåt lå i ro her for en time siden. Det er det nærmeste noen kom oss.» Vaktens lepper var stramme. Han kjente til fiendskapet som eksisterte mellom prinsene, og likte ikke å nevne Francois.

Felipe ble ikke overrasket over å høre at broren var i nærheten. Francois tilbrakte mesteparten av livet sitt med å feste rundt om i verden, men han kom alltid hjem på denne tiden av året, og tok med seg sin selsomme lille skjønnhetskonkurranse til øyriket deres.

Men han pleide ikke å sende uvedkommende opp til Felipes inngangsdør. Ikke når han hadde sitt eget image og sine egne personlige interesser å beskytte. Hva var han ute etter denne gangen?

«La oss hilse på gjesten vår.» Felipe reiste seg uten å ha smakt på den braiserte anden han hadde foran seg.

«Sir, han kan være bevæpnet.»

Han? Felipe kikket på skjermen igjen. Svømmeren hadde funnet en stein å gripe tak i. Da armen kom opp av vannet, ble stroppen til en bikinioverdel avslørt.

«Med mindre hun har tenkt å spytte en cyanidkapsel på meg, tror jeg ikke hun bærer våpen.» Han gikk ut til det indre området av slottet, og deretter over til porten i muren.

To vakter fulgte etter ham, og ytterligere to falt på plass ved siden av Felipe da han gikk forbi borgmuren og satte kursen mot den andre porten, den som sperret adgangen til trappene nedover klippeveggen.

De smale trinnene hadde blitt hugget ut av steinen av soldater for lenge siden. Et tau var tredd gjennom jernfester som var banket inn i fjellet, slik at man kunne holde seg fast hvis en fot skulle skli.

Felipe hadde ikke gått ned disse trappene på mange år, og aldri om natten, men han vinket bort vakten som forsøkte å lyse opp stien med en lommelykt. Han ønsket å nærme seg i skjul.

Mørket gjorde nedstigningen farlig. Da de kom til bunnen av trappen, sperret sypresser et kort øyeblikk utsikten mot vannet. Han kunne høre bølgene slå utenfor lagunen, men hørte også en kvinne som hadde et hosteanfall. Han gikk forbi vakten som holdt ut en arm for å hindre Felipe i å gå den korte veien til vannkanten.

I det bleke månelyset krøp en kvinne opp av det svarte vannet. Hun stanset og knelte på grunt vann. Vannet skvulpet rundt lårene hennes. Sølvdråper falt ned fra haken hennes og satte seg som diamanter på brystene, før de gled nedover magen. Brystet hennes hevet seg, og hvert åndedrag inneholdt et anstrengt hulk.

Det var ikke en bikini. Det var en BH og truse i en ubestemmelig farge som satt som en mørk stripe mot en hud som kunne ha vært gyllenbrun eller naturlig solbrun, men som i månens kjølige lys forvandlet henne til et tidløst svart-hvitt-foto av en skipbrudden overlevende.

Hun var det vakreste Felipe noen gang hadde sett. I et anfall av ukarakteristisk sjalusi hadde han lyst til å slå vaktenes blikk vekk fra henne. Hun var hans.

Med et nytt stønn av anstrengelse krabbet hun lenger opp av vannet og falt om på siden. Mens Felipe gikk mot henne, dro han blikket fra de lange lårene, forbi brystet som hevet og senket seg raskt, til øynene hennes som sprang opp da hun hørte stemmen hans.

«Hva gjør du her?» spurte han på italiensk med nazarinsk dialekt og satte seg på huk ved siden av henne.

Lyden hun laget var panisk. Hun grep en neve grus og slynget det i ansiktet hans.

*

Hvordan hadde han kommet seg hit?

Det ga ingen mening, men Claudine tenkte ikke, hun reagerte bare, og prøvde å komme seg unna djevelen selv. Mens han bannet, forsøkte hun å rulle bort fra ham og få armene og beina under seg, men musklene var helt utslitte. Hun var skjelven og svak og desorientert.

I samme øyeblikk bjeffet en mann noe på italiensk. En tung, ru vekt presset seg mot skulderen hennes. Hun burde ha latt havet ta henne, for hun kom til å dø i kveld, uansett hvor mye hun kjempet for å leve. Hun lot hodet synke ned på steinene igjen.

Jeg er lei for det, mamma. Du hadde rett. Jeg er så lei for det.

Det oppstod et øyeblikk av stillhet som fikk henne til å innse at hun hadde snakket høyt.

Vekten forsvant fra ryggen hennes. Det hadde vært en fot, gikk det opp for henne. Det var alt hun kunne se da hun løftet hodet. Støvler og enda flere støvler.

«Ikke angrip meg igjen», advarte prinsen på engelsk. «Vaktene mine liker det ikke.»

Hun forsøkte å presse seg til å sette seg opp og vende seg mot ham, men armene var som overkokt pasta. Hver eneste del av henne gjorde vondt. Hun hadde ikke engang krefter til å gråte.

«Hvordan kom du deg hit?» spurte han.

Det virket for opplagt til å svare på. Hun lette etter en fluktvei, men så bare støvler, støvler, steiner og enda flere støvler. Og så føtter i noe som måtte være italienske sko. Ikke de samme skoene som prinsen hadde hatt på seg på båten.

Med et hulk av ren fortvilelse lot hun hodet falle ned på håndleddet.

«Hvorfor er du her?» spurte han.

Seriøst?

«Jeg siktet mot Sicilia. Er det ikke her?» fikk hun frem.

En av vaktene dyttet til henne med foten. «Du er arrestert. Svar på prinsens spørsmål!»

Prinsen, som hun av hele sitt hjerte hadde forvist til helvetes heteste avkrok, sa noe på italiensk som fikk alle vaktene hans til å rykke noen skritt tilbake.

«Nå», fortsatte prinsen på engelsk, «hvis du vil ligge her og vente på at alle sårene dine skal bli septiske, så kan vi gjøre det. Eller du kan komme opp til slottet for å få legehjelp og gi meg en fullgod forklaring på hvorfor du er her. Kan du stå oppreist?»

Han begynte å ta tak i armen hennes, men overlevelsesinstinktet ga henne nye krefter. Hun slo bort hånden hans og grep etter en ny håndfull sand for å kaste den mot ham.

Stillheten ble brutt av en lyd hun bare hadde hørt på film. Det var lyden av våpen som ble spent og gjort klar til avfyring. Hun hadde aldri vært så redd i hele sitt liv.

«Åpne hånden din», kommanderte han.

«Dra til helvete.»

«Skal vi bli her, da?»

Hun hatet ham. Hun hatet ham virkelig.

Men da grepet hans om håndleddet hennes ikke ga seg, lot hun motvillig fingrene spre seg. Grusen gled ut av hånden hennes. «Jeg drar ingen steder med deg igjen», sa hun gråtkvalt. «Jeg vil heller drukne.»

«Var du på Queens favorite?» spurte prinsen.

«Det vet du at jeg var.» Hun hadde svelget så mye vann at hun trodde hun kom til å kaste opp.

«Svømte du hele veien derfra? Umulig.»

«Jeg hadde jo ingen livbøye eller noe annet som kunne hjelpe meg. Hva slags avskyelig menneske etterlater noen alene ute på åpent hav? Om natten?» Reaksjonen på alt som hadde skjedd – og alt hun nå sto overfor – begynte å ramme henne med knusende kraft. Hun kom definitivt til å kaste opp.

«Porta la luce.» Han knipset med fingrene.

En av vaktene hans kom frem og lyste med en lommelykt rett i ansiktet hennes. Hun rykket til og prøvde å dukke unna, men prinsen tok tak i armen hennes igjen og tvang henne til å bli liggende på ryggen.

«Se her.» Han pekte på den hvite stripen på kinnet. «Hadde jeg dette arret da du så meg sist?»

«Nei.» Å nei … nei. Hun trodde ikke det fantes noe verre enn å bli fanget og utnyttet av prinsen av Nazarine.

Men det var én ting som var verre. Én mann som var verre. Den andre prinsen.

«Jeg er Felipe. Kronprins av Nazarine. Du skal fortelle meg alt som har skjedd i kveld. Kan du gå? Eller skal jeg bære deg?»

Hun kunne ikke svare. Det krevde all hennes styrke å rulle bort for ikke å kaste opp over de pene skoene hans.

Felipe ga tegn til mennene sine om å snu ryggen til og støttet henne mens hun kastet opp. Da hun var ferdig med å brekke seg, trakk han henne opp i sittende stilling mellom beina sine og tok av seg skjorten.

Hun var som en tøydukke da han lirket armene hennes inn i skjorteermene. Han kneppet to knapper mellom brystene hennes, og konsentrerte seg om den oppgaven i stedet for å ta inn over seg hva hun hadde utsatt seg for for å komme seg vekk fra Francois. Det skulle han ta seg av senere, etter at han hadde fått en fullstendig redegjørelse fra henne.

Han tok tak rundt henne og reiste seg med henne i armene. Hun var lang og mager, men nesten som dødvekt å regne fordi hun var så utmattet. Knapt ved bevissthet, mistenkte han.

Sjefsvakten tok et forsiktig skritt mot Felipe med utstrakte armer. Felipe ristet på hodet og avviste mannens forsøk på å hjelpe. Han bar henne til bunnen av trappen, der han møtte mennene som hadde kommet med redningsselen. Han plasserte henne i den, la et folieteppe rundt henne og festet henne med stroppene.

«Hva heter du?» spurte han mens han arbeidet. «Er det noen vi bør ringe til?»

«Jeg vil hjem», sa hun med tynn stemme.

«Selvfølgelig.» Medlidenheten steg i ham. Han visste hvordan det var å være et mål for Francois. Broren var grusom nok til å nyte å terrorisere noen, og farlig nok til å drepe dem i samme slengen. «La oss ta oss av skadene dine først. Så kan vi snakke om hva som skjer videre.»

Hun vendte hodet bort fra ham og lukket øynene.

Det burde ikke ha plaget ham, men det gjorde det. Det var et bevis på at Francois fortsatte å lekke giftige løgner om ham, og at folk fortsatte å tro på dem. Vanligvis brydde han seg ikke om det, men det plaget ham at hun trodde på dem.

Così è la vita. Slik er livet.

Han tok selv et av håndtakene i selen og hjalp til med å bære henne opp trappen.

*

Claudine våknet i et svakt opplyst rom. Hun lå i en sykehusseng med et intravenøst drypp i håndbaken, men rommet så ut som et femstjerners hotell. En lampe i Tiffany-stil sto på et antikt nattbord. Gardinene var trukket for foran noe som så ut som en terrassedør. To lenestoler sto vendt mot en storskjerm-TV over en peis.

Var hun tilbake på Stella Vista? Gudskjelov!

Hun forsøkte å sette seg opp, men hver eneste muskel protesterte. Hun grep tak i sengegrinden for å komme seg opp, men så en spøkelsesaktig skygge reise seg fra en av stolene.

«God morgen», sa Felipe. Han var enda mer imponerende i det svake dagslyset, iført en hvit skjorte og grå bukser. Arret på kinnet hans var både betryggende og skremmende. Han var ikke Francois, men hva slags mann var han? Hva hadde han tenkt å gjøre med henne?

Hun sank tilbake på puten.

«Den medisinske staben har renset sårene, og du får væsketilførsel.» Felipe nikket mot IV-posen, og kjente på pannen hennes. «Ingen feber. Det er bra.» Han strakte seg over henne for å trykke på en knapp, og fylte sansene hennes med en krydret duft av aftershave. «Gjesten vår er våken», sa han, slapp knappen og rettet seg opp. «Er du sulten?»

«Hva er klokken?» Stemmen hennes kom raspende og svak ut.

Han snudde hodet for å se på klokken som hang på veggen. «Snart halv sju.»

Tid nok til å rekke fotograferingen? Hun skulle være der klokka åtte.

«Doktor Esposito.» Prinsen hilste på mannen som kom inn i rommet. «Har du sovet i klærne dine?»

«I tilfelle det skulle være behov for meg, ja.» Legen så ut til å være i syttiårene. Han kvalt et gjesp da han knappet den hvite frakken over de krøllete klærne sine. «God morgen, Claudine. Hvordan føler du deg? Har du smerter?»

«Hvordan vet du hva jeg heter?» Hun stirret forskremt på Felipe.

«Sikkerhetsteamet mitt består av topptrente agenter som benytter seg av den nyeste teknologien innen ansiktsgjenkjenning», sa Felipe syrlig. «Det var ikke nødvendig. Jeg søkte på årets Miss Pangea-deltakere, og der var du.»

«Pulsen din er forhøyet», sa legen og holdt håndleddet hennes mens han så på klokken. «Prinsen er kjent for å ha den effekten på en kvinne. Skal jeg be ham om å gå ut av rommet?»

Skulle det være en spøk? Felipe så ut til å tro det. Han trakk på smilebåndet. Hun presset leppene sammen. Det er frykt, hadde hun lyst til å frese mot ham. Som om han leste tankene hennes, ble smilet bredere.

«Jeg må på toalettet», sa hun til legen. «Kan du ta denne ut av hånden min?»

Han sa seg enig og åpnet et panel over henne, der det var oppbevart utstyr. Han koblet fra IV-slangen, fjernet kanylen, presset en bomullsdott over innstikket og teipet den fast.

Hun gled ned fra sengen, og knærne holdt på å gi etter.

Felipe fanget henne.

Herregud, så vondt hun hadde det. Hvordan var det mulig å være så ødelagt og fortsatt være i live? Hun klamret seg til armene hans, trengte hans støtte for å stå oppreist. Hun følte seg tusen år gammel da hun subbet mot badet.

«Klarer du det?» spurte han og hjalp henne ned på en krakk ved siden av toalettet.

«Ja.»

Selv dette badet, som tydeligvis var en del av den medisinske fløyen, var vakkert innredet med gullarmaturer, et badekar med løveføtter og et stort dusjkabinett flislagt i mørkeblått. På bakveggen av dusjflisene var det et landskap av en kystlandsby innenfor en malt ramme av gylne drueranker.

«Ikke tenk på å rømme gjennom det vinduet.» Han pekte på glassmaleriet som var satt inn i en moderne vinduskarm, slik at det kunne svinges utover. «Du kommer til å lande på vakten som er stasjonert nedenfor. Ring hvis du trenger meg.» Han lot henne være alene.

Hun gikk på toalettet og vasket deretter hendene før hun gjorde opp status over skadene sine. Fire skrubbsår hadde blødd så mye at de var dekket med bandasjer, to på leggen, ett på skulderen og ett på underarmen. Resten var skrubbsår som hadde blitt penslet med noe som hadde farget huden gul. Hun hadde til og med et blåmerke på kinnbeinet.

Da hun så seg i speilet, var alt hun kunne tenke: «Jeg kan ikke være med på fotograferingen. Jeg kan ikke vinne.»

Hun hadde vært blant de tre beste i hver eneste del av konkurransen så langt. Hun var den fremste kandidaten som var forventet å vinne.

Ikke nå lenger.

Det er over.

Mamma …

Hva skulle hun gjøre nå?

Med et fortvilet hulk sank Claudine ned på krakken og holdt hendene for ansiktet, bare for å oppdage at det fortsatt var nok sand i håret til at det regnet ned på knærne hennes. Føttene hennes var skitne, neglene var en katastrofe.

Hun tenkte ikke på om det var fornuftig å dusje, men reiste seg bare for å skru på vannet. Hun tok av seg badekåpen, gikk inn under dusjen og grep etter sjampoen. Hun vasket håret og gned den silkemyke kroppsvasken over huden for å prøve å fjerne salt og skitt og hele denne elendige opplevelsen.

Kanskje skrammene kunne dekkes med sminke, tenkte hun vilt. Etter hvert som vannet trengte gjennom bandasjene, fjernet hun dem og fant lange røde flenger og hud som var skrapet opp. Det ville bli enda verre skorper før det grodde.

Såpen sved som bare det, men hun skrubbet likevel og forsøkte å viske ut riper og skrammer med den myke, hvite kluten, bare for å flekke den myke bomullen med friskt blod.

Ville konkurransen betale for hjemreisen? Francois ville antakelig beskylde henne for å ha stukket av og diskvalifisere henne. Han hadde vært rasende da hun hadde avvist tilnærmelsene hans.

«Vil du vinne eller ikke?»

Hva skulle hun gjøre? Anmelde ham? Hvem ville tro at en prins hadde forlatt henne for å dø på åpent hav?

Hun grøsset og innså at selv om hun klarte å overbevise noen om at hun i det hele tatt hadde vært på speedbåten hans, ville han bare snu på det og hevde at hun hadde kommet om bord i den hensikt å forføre ham for å prøve å vinne kåringen. At hun var en juksemaker. Hvordan hadde hun vært så dum?

«Claudine.» Det ble banket hardt på.

Hun ignorerte ham og fortsatte å skrubbe.

«Slutt med det der.» Felipe kom inn. «Du gjør det verre. Slutt, Claudine. Hold opp.»

Han gikk rett inn i dusjen og skrudde igjen kranen. Han rev kluten fra hånden hennes og kastet den på gulvet. Så gikk han bort og hentet et stort badehåndkle og la det rundt den skjelvende kroppen hennes.

Som han hadde gjort på stranden kvelden før, løftet han henne lett opp og bar henne bort til krakken.

«Gi henne nye bandasjer», sa han irritert til noen da han gikk ut.

En mann hun antok var sykepleier, siden han var kledd i hvit uniform og hadde med seg et brett med tape og bandasjer, brukte et annet håndkle til å tørke skuldrene og armene og ansiktet og føttene hennes. Han var effektiv og vennlig, dekket hver av sårene hennes på nytt og tilbød henne en kam før han sa: «Jeg skal hente en ren badekåpe.»

Mens hun slet med å gre håret samtidig som hun holdt håndkleet på plass, kom han tilbake med en badekåpe og en paracet. «Vil du ha hjelp til å kle på deg?» spurte han etter at hun hadde svelget pillen.

«Hun kan ha på seg dette.» Felipe kom tilbake. Han hadde skiftet og hadde med seg en mørkegrønn silkepyjamasbukse og en blå T-skjorte. «Det er bra at du er nesten like høy som meg. La oss være alene. Jeg skal hjelpe henne.»

Sykepleieren gikk og lukket døren bak seg.

Felipe senket seg ned på det ene kneet mens han begynte å tre pyjamasbuksene opp langs leggene og lårene hennes. «Reis deg», beordret han.

Hun adlød og støttet en hånd på skulderen hans for å holde balansen.

Han skjøv linningen resten av veien opp og stakk hånden inn under håndkleet med det samme lidenskapsløse uttrykket. Han reiste seg og løftet opp håndkleet for å knyte snoren, så tok han T-skjorten og trakk den over hodet hennes. Han førte armene hennes inn i den og ventet til skjorten falt ned og dekket brystet hennes, før han dro håndkleet bort.

«Tøflene mine.» Han satte dem foran de bare føttene hennes. «Nå skal vi spise frokost. Jeg fornemmer at du er typen som er gretten før du har drukket kaffe.»

Han tok ikke feil, men det var ikke derfor hun trasket så harmdirrende bak ham. Han førte henne gjennom en tom avdeling med fem-seks senger, så forbi en rekke kontorer der folk kikket opp før de raskt vendte tilbake til det de holdt på med. De kom til en storslått hall med sollys som strømmet inn gjennom en kuppel av farget glass som trakk øynene hennes oppover. Trapper svingte seg ned fra et galleri, det var en mosaikk i gulvet under føttene deres, men hun fikk ikke sjansen til å studere det.

De kom frem til et par åpne dører der med vakter. Han førte henne gjennom en liten foajé som ledet inn til en salong, og deretter gjennom en stor, formell spisestue.

«Er vi fremme snart?» kunne hun ikke la være å spørre.

«Snart.» Han så ikke engang tilbake på henne, men etter å ha passert gjennom et lite frokostrom kom de til slutt ut på en skyggefull terrasse der det var dekket på til to.

Ansatte svevde rundt, ivrige etter å trekke ut stoler og skjenke kaffe og løfte sølvlokk for å avsløre posjerte egg på senger av hakket paprika med urter og oliven på ristede bruschetta-skiver.

Claudine var så sulten at hun knapt klarte å vente til Felipe gjorde tegn til at hun skulle forsyne seg. Smaken av basilikum, smør og salt eksploderte på tungen hennes. Blodappelsiner dukket opp sammen med druer og ferske fiken. Hun slukte dem og fortsatte med et ferskt wienerbrød og en ny kopp kaffe.

Da han sa: «Ta med havregrøt», skjønte hun at han hadde sluttet å spise lenge før henne. Så pinlig.

«Nei takk», insisterte hun. «Jeg gikk glipp av middagen i går kveld.» Hun hadde gått glipp av mange måltider i oppkjøringen til denne missekonkurransen, men det var ingen grunn til å ta det igjen på én gang.

Endelig fikk hun sett ordentlig på omgivelsene. Terrassen lå i første etasje med utsikt over en gårdsplass med en labyrint og en sildrende fontene.

Murene rundt gårdsplassen var høye og dekket av grønne lianer. Hun kunne ikke se havet eller samlingen av øyer som utgjorde Nazarine, bare lette skyer på en blå himmel.

«Jeg ønsker ikke at vi skal bli sett av noen langdistanseobjektiver», sa Felipe.

«Hvorfor?»

«Fordi kunnskap er makt. Akkurat nå vet jeg at du overlevde svømmeturen, men det vet ikke broren min.»

Han lignet broren så mye at det var urovekkende. Bortsett fra den hvite streken på kinnet, var han like høy og kraftig som Francois. De hadde begge tykt, mørkebrunt hår og like mørkebrune øyne under strenge bryn. Begge var glattbarberte, hadde samme firskårne hake, og munnene …

Her så hun forskjellen. Formen var den samme, med en spiss overleppe og en fyldig underleppe, men Francois’ munn var mykere. Han smilte ofte og hadde fine linjer rundt munnen.

«Jeg vil gjerne tilbake til Stella Vista», sa hun.

«Ja da – med tiden.»

«Moren min forventer at jeg ringer hver dag. Hun blir bekymret hvis hun ikke hører fra meg snart.» Det var en overdrivelse. «Arrangørene vil bli kontaktet.»

«Jeg regner med det.» Munnen hans vred seg i et fornøyd smil.

Hjertet hennes banket. «Ikke gjør det mot henne! Hun har nok å bekymre seg for.» Stress var det verste for tilstanden hennes.

«Vi forsikrer henne om at du er i god behold gjennom private kanaler. Er det noen hun stoler fullt og helt på? En av dem som kjører henne til legebesøkene, kanskje?»

«Hvordan vet du det om henne?» spurte hun forskrekket.

«Hun takket teamet sitt på sosiale medier. Innlegget var satt til offentlig», la han til da hun rygget tilbake. En advarsel lynte i øynene hans. «Jeg prøvde bare å bli kjent med gjesten min, ikke å angripe henne for noe som helst.»

En gjest? Var det det hun var? Hun hadde ikke akkurat kommet frivillig, og hadde tydeligvis ikke lov til å dra igjen.

«Fortell meg om i går kveld. Hvordan havnet du i vannet?»

Hun ville ikke snakke om det, særlig ikke når tjenere og vakter sto rundt henne og hørte på.

«Ta den tiden du trenger. Vi kan gå en tur i hagen hvis du vil. Det er veldig avslappende. Jeg har aldri brukt mye tid på å sette meg inn i missekonkurransen.» Han holdt tilfeldig frem koppen sin for at noen skulle komme frem og fylle den på nytt. «Jeg regner med at det er veldig konkurransepreget?»

«Det er en grunn til at jeg meldte meg på!» utbrøt hun fornærmet og kastet et blikk på de som sto nærmest.

«Gå.» Han slo ut med hånden, og alle trakk seg unna.

Det hjalp at de var alene nå, men ville han i det hele tatt tro henne? Hun var desperat etter å fortelle sin side av saken før hun måtte møte all den granskingen og vantroen som ville hagle over henne hvis hun rapporterte det til missekonkurransen.

«Du begynte på Queens favorite, antar jeg?» spurte han.

«For et middagscruise, ja. Skipet er enormt. Jeg var en del av en gruppe som ble vist rundt da prinsen innhentet oss. Han inviterte oss om bord på en mindre yacht. Jeg trodde det var en overraskelse at vi var kommet med i kalenderen eller noe. Det er det som er vanlig i missekonkurranser, at de overrasker oss med store nyheter slik at de kan fange reaksjonene våre.»

Hun hadde vært så opprømt på det tidspunktet at hun ikke hadde tenkt på at hun var i noen form for fare.

«Det var fortsatt en veldig stor båt», fortsatte hun. «De tok oss med til en av de andre øyene der vi kunne se solnedgangen. Da det var blitt mørkt, vandret jeg rundt, og prinsen fant meg. Han sa at han hadde en rask motorbåt og spurte om jeg ville ta en tur. Det virket harmløst. Så styrte han den bort fra alle de andre båtene og  …»

Hun ville ikke fortsette.

Han rørte seg ikke og snakket ikke. Hun var for flau til å møte blikket hans.

«Jeg føler meg dum som stolte på ham, men han eier konkurransen. Han er en prins.» Ifølge det hun hadde lest på nettet hadde tvillingene vært konkurrenter da de var små, men Felipe hadde angivelig vært den voldelige av dem. Francois var den glemte reserven, som var følsom og snill og bare ønsket å gjøre landet sitt stolt.

«Du trenger ikke å fortelle meg hva som skjedde, Claudine», sa Felipe alvorlig. «Det faktum at du svømte en kilometer for å komme deg unna ham, forteller meg alt jeg trenger å vite, men hvis han … skadet deg, kan doktor Esposito ta alle nødvendige prøver. De er nyttige for påtalemyndigheten.»

Hun svelget og ristet på hodet. «Det er ikke nødvendig. Han ble sint fordi jeg ikke ville bli med ham ned og tok tak i armen min.» Hun gned seg over skyggen av et blåmerke på håndleddet. «Jeg klarte å dra meg unna, og … jeg hoppet over bord. Det var en meningsløs ting å gjøre. Det innser jeg nå.»

«Jeg er lei for at du følte at det var din eneste mulighet. Og jeg er glad for at du overlevde det», sa han i en tone som hørtes oppriktig ut. «Tror du dette er noe han har gjort hele tiden? Antaste deltakerne?»

Det hadde hun ikke engang tenkt på, men det var selvsagt Francois’ modus operandi. Hun dristet seg til å se på ham. Uttrykket hans tydet på at det lå noe mer beregnende bak avhøret.

«Hvorfor bryr du deg? Fordi du ser dette som et våpen du kan bruke mot ham?»

Han nippet til kaffen og ga inntrykk av at han vurderte hvor mye han skulle fortelle henne. «Skipet hans kalles Queens favorite fordi han er det. Moren vår forguder ham.» Han lente seg tilbake med en foraktelig mine. «Jeg har alltid syntes at kåringen er veldig smakløs. Moren vår støtter hans argument om at missekonkurransen viser frem Nazarines skjønnhet, profilerer oss og lokker turister på besøk lenge etter at missekonkurransen er over. Jeg kan ikke nekte for at det er økonomiske fordeler med det, men hvis denne konkurransen er et skalkeskjul for sexforbrytelser, må den stoppes.»

«Hvis jeg skal dømme etter måten enkelte av besetningsmedlemmene oppførte seg på …» Magen hennes vendte seg da hun husket hvordan purserens blikk hadde glidd bort fra hennes. «Det er vanskelig å beskrive, men de virket ikke overrasket over at han tok meg med ut alene. Jeg har en følelse av at hvis jeg skulle gå tilbake og si at han hadde planlagt å voldta meg, ville mannskapet sagt at jeg virket glad for å bli med ham. Faktisk …» Hun grøsset da hun så det i et nytt lys. «Prinsen gjorde et poeng av at jeg ville se hvor fort motorbåten hans kunne gå.» Hun slo hendene for ansiktet igjen. «Hvis jeg beskyldte ham for noe, ville han ha sagt det du antydet, at jeg bare prøvde å forføre ham for å vinne konkurransen.»

«Er det noen som har lagt merke til at du forsvant i går kveld?»

«Sannsynligvis ikke. Det gikk båter frem og tilbake til land hele kvelden. Andre mennesker kom og gikk. Kjendiser og underholdere. Det var veldig kaotisk. De vil nok ikke merke at jeg er borte før fotograferingen til kalenderen starter.»

Hun hadde aldri brutt en kontrakt i hele sitt liv, men her gikk hun glipp av et av de viktigste kravene i konkurransen. Hun burde ha gjort som moren hadde bedt henne om og tatt jobben i banken. Det var en begynnerjobb, og lønnen var dårlig. Ikke nok til å forsørge moren eller betale for behandlingen hennes. Definitivt ikke begge deler, men hun kunne i det minste ha vært sammen med moren.

Hun hadde vært så sikker på at hun hadde en sjanse med den dumme kalenderen! Det var lettjente penger. Bare smil.

«Vær så snill, kan jeg få dra hjem?»

